Սպասուած գործողութիւնները հեշտ պիտի չընթանային, նկատի առնելով Կութայի աշխարհագրական դիրքը եւ յատկապէս խաղաղ բնակչութիւնը վահանի վերածած ահաբեկիչներուն ռազմավարութիւնը: Մինչ կարգ մը աղբիւրներ կը փոխանցեն, որ Կութայի բնակչութեան թիւը կը գնահատուի 250 հազարով (որոնց մէջ են նաեւ ահաբեկիչ զինեալները), անդին «Ալ Տիար» պարբերականը կը գրէ, որ վերջին տուեալներուն համաձայն՝ Կութայի մէջ բնակողներուն թիւը չ՚անցնիր 150 հազարը: Նման պարագաներու բաւական դժուար է ճշդել բնակչութեան իսկական թիւը մանաւանդ, որ Կութան եւ անոր շրջակայ աւանները աշխարհէն «կտրուած են», առնուազն վերջին երեք տարիներուն: Երբ երկու շաբաթներ առաջ Սուրիոյ բանակը զինուորական գործողութիւններու մեկնարկը կը կատարէր, արագօրէն աճ կ՚արձանագրէր շրջանին մէջ ինկող քաղաքային զոհերու թիւը, որուն համար ալ Քուէյթ եւ Շուէտ միացեալ առաջարկով մը ՄԱԿ-ի Անվտանգութեան խորհուրդին կը դիմէին՝ «պահանջել»ով «այո» քուէարկել Սուրիոյ մէջ հրադադարի հաստատման օրինագծի մը վրայ: